এ তো গেল খ্রিস্টানদের কথা। এ-ছাড়াও পুরোনো শহরে আছে ইহুদী ও মুসলমানদের ধর্মের ইতিহাস। প্রায় ২০০ একরের মতো ছোট্ট জায়গা--পুরোনো জেরুসালেম--কিন্তু এই তিনটি বিরাট ধর্মের রক্তাক্ত ইতিহাস তার প্রত্যেকটি পাথরে লেখা। জায়গাটি গলির গলি, তস্য গলিতে ভরা। গাড়িঘোড়া বিশেষ ঢোকে না, তার উপায়ও নেই, কাজেই পায়ে হেঁটেই আসে সবাই। এবড়ো-খেবড়ো পাথরে আধো-অন্ধকার গলির পথগুলি বাঁধানো--হাজার বছরের পায়ে পায়ে এখন মসৃণ। নীচের তলায় রাস্তার ধারে সার বেঁধে দোকান--জামাকাপড়, সুগন্ধী সেঁকা-রুটি ও অন্যান্য খাবার, সুরভিত মশলাপাতি--যা হাজার বছর ধরে দূর-দূরান্তের দেশ থেকে আমদানি করা হয়েছে; হয়তো চীন ও ভারতের সিল্ক-রুট দিয়েই এসেছে এগুলো।